SL Uradni list Evropske unije L 150/6

IZVEDBENI SKLEP SVETA

z dne 30. maja 2011

o dovoljenju Republiki Litvi za uporabo ukrepa, ki odstopa od člena 287 Direktive 2006/112/ES o skupnem sistemu davka na dodano vrednost

(2011/335/EU)

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) (v nadaljnjem besedilu: Direktiva o DDV) in zlasti člena 395(1) Direktive,

ob upoštevanju predloga Evropske komisije,

ob upoštevanju naslednjega:

(1) V pismu, ki ga je generalni sekretariat Komisije evidentiral 19. novembra 2010, je Litva zaprosila za dovoljenje, da uporabi ukrep, ki odstopa od člena 287(11) Direktive o DDV, da bi lahko oprostila davčne zavezance, katerih letni promet ne presega 45 000 EUR (v nadaljnjem besedilu: ukrep). Ta ukrep bi navedene davčne zavezance oprostil nekaterih ali vseh obveznosti glede davka na dodano vrednost (v nadaljnjem besedilu: DDV) iz poglavij 2 do 6 naslova XI Direktive o DDV.

(2) V skladu z drugim pododstavkom člena 395(2) Direktive o DDV je Komisija o zahtevi Litve obvestila druge države članice s pismom z dne 21. januarja 2011. Komisija je s pismom z dne 25. januarja 2011 uradno obvestila Litvo, da ima na voljo vse informacije, potrebne za presojo o zahtevi.

(3) V naslovu XII Direktive o DDV je državam članicam že na voljo možnost posebne ureditve za mala podjetja. Ukrep odstopa od naslova XII Direktive o DDV le, če je prag letnega prometa davčnega zavezanca v posebni ureditvi višji od trenutno dovoljenega v Litvi v skladu s členom 287(11) Direktive DDV, ki znaša 29 000 EUR.

(4) Višji prag v posebni ureditvi je ukrep poenostavitve, saj lahko znatno zmanjša obveznosti glede DDV za najmanjša podjetja, obenem pa posebna ureditev za davčne zavezance ni obvezna in podjetjem omogoča, da se lahko odločijo za splošne ureditve DDV.

(5) Komisija je v predlog Direktive za poenostavitev obveznosti glede davka na dodano vrednost z dne 29. oktobra 2004 (2) vključila določbe, ki so namenjene, da državam članicam omogočijo, da za ureditev oprostitve DDV določijo zgornjo mejo letnega prometa do 100 000 EUR ali protivrednosti v nacionalni valuti, pri čemer se lahko ta znesek vsako leto posodobi. Zahteva, ki ga je predložila Litva, je skladen s tem predlogom.

(6) Odstopanje ne bo vplivalo na lastna sredstva Unije iz DDV in bo imelo le zanemarljiv učinek na skupni znesek prihodkov iz DDV Litve, obračunanih v fazi končne potrošnje –

SPREJEL NASLEDNJI SKLEP:

Člen 1

Z odstopanjem od člena 287(11) Direktive 2006/112/ES se Republiki Litvi dovoli oprostitev DDV za davčne zavezance, katerih letni promet ne presega 45 000 EUR v protivrednosti v nacionalni valuti po menjalnem tečaju na dan njenega pristopa k Evropski uniji.

Člen 2

Ta sklep začne učinkovati z dnem, ko je naslovnik o njem uradno obveščen.

Uporablja se od 1. januarja 2012 do datuma začetka veljavnosti direktive o spremembah zgornjih mej letnega prometa, do katerih so lahko davčni zavezanci oproščeni DDV, ali do 31. decembra 2014, pri čemer se upošteva datum, ki nastopi prej.

Člen 3

Ta sklep je naslovljen na Republiko Litvo.

V Bruslju, 30. maja 2011 Za Svet Predsednik CSÉFALVAY Z.

(1) UL L 347, 11.12.2006, str. 1.

(2) UL C 24, 29.1.2005, str. 8.